Oficiālais Vēstnesis L 333 , 20/12/2003 Lpp. 0001 - 0002



Padomes Regula (EK) Nr. 2238/2003 (2003. gada 15. decembris) par aizsardzību pret Amerikas Savienoto Valstu 1916. gada Antidempinga akta piemērošanas ietekmi un pret darbībām, ko veic, pamatojoties uz to, vai kas izriet no tā EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 133. pantu, ņemot vērā Komisijas priekšlikumu, tā kā: (1) Kopienas mērķi ietver tās dalību pasaules tirdzniecības saskaņotā attīstībā un pakāpeniskā starptautiskās tirdzniecības ierobežojumu atcelšanā. (2) Amerikas Savienotajās Valstīs ("ASV") 1916. gada Antidempinga aktā [1] par jebkuru izstrādājumu dempingu, ja tas veikts, lai iznīcinātu nozari ASV vai tai kaitētu, vai lai aizkavētu nozares izveidi ASV, vai lai ierobežotu vai monopolizētu šādu izstrādājumu kādu tirdzniecības daļu, paredzētas civiltiesiskās un kriminālprocesuālās darbības un sankcijas. (3) Pasaules Tirdzniecības organizācijas (PTO) Strīdu izšķiršanas organizācija 2000. gada 26. septembrī, pieņemot Apelācijas institūcijas ziņojumu [2] un Šķīrējtiesas ziņojumu [3], kuru apstiprina Apelācijas institūcijas ziņojums, konstatēja, ka 1916. gada Antidempinga akts nav savienojams ar ASV saistībām, kas izriet no PTO nolīgumiem, sevišķi tādēļ, ka tajā paredzēti tādi līdzekļi pret dempingu kā trīskārša zaudējumu atlīdzināšana, naudas sodu un ieslodzījuma piemērošana, no kuriem neviens nav atļauts saskaņā ar Vispārējo vienošanos par tarifiem un tirdzniecību 1994 ("VVTT 1994") vai Līgumu par Vispārējās vienošanās par tarifiem un tirdzniecību VI panta piemērošanu 1994 ("Antidempinga līgums"). (4) ASV neizpildīja Šķīrējtiesas un Apelācijas institūcijas ieteikumus un nolēmumus laikā līdz 2001. gada 20. decembrim. Tādēļ Kopiena lūdza atļauju beigt piemērot ASV tās saistības, kas izriet no VVTT 1994 un Antidempinga līguma. (5) Kopiena 2002. gada februārī piekrita apturēt tās lūguma izskatīšanu šķīrējtiesā ar skaidru nosacījumu, ka ASV Kongresā iesniegts likumprojekts par 1916. gada Antidempinga akta atcelšanu un ASV tiesās uzsākto lietu izbeigšanu. (6) 1916. gada Antidempinga akts vēl jāatceļ un ASV tiesās vēl nav izskatītas sūdzības, kas saskaņā ar minēto aktu iesniegtas pret personām, kuras atrodas dalībvalstu jurisdikcijā. (7) Šī tiesvedība rada ievērojamas ar tiesāšanos saistītas izmaksas un galu galā tajā var piespriest zaudējumu trīskāršu atlīdzināšanu. (8) Paturot spēkā un piemērojot 1916. gada Antidempinga aktu, tiek kavēta iepriekšminēto mērķu sasniegšana, skarta noteiktā tiesiskā kārtība un negatīvi ietekmētas Kopienas intereses un to fizisko un juridisko personu intereses, kuras izmanto Līgumā paredzētās tiesības. (9) Šajos izņēmuma apstākļos, lai aizsargātu to fizisko un juridisko personu intereses, kuras atrodas dalībvalstu jurisdikcijā, jārīkojas Kopienas līmenī, konkrēti atceļot, neitralizējot, bloķējot vai citādi novēršot 1916. gada Antidempinga akta ietekmi, IR PIEŅĒMUSI ŠO REGULU. 1. pants Nevienu Amerikas Savienoto Valstu tiesas vai tribunāla spriedumu un administratīvas iestādes lēmumu, ar ko tieši vai netieši īsteno 1916. gada Antidempinga aktu vai darbības, ko veic, pamatojoties uz to, vai kas izriet no tā, nekādā veidā neatzīst par pamatotu vai piemērojamu. 2. pants 1. Visas 3. pantā minētās personas ir tiesīgas atgūt visus izdevumus, izmaksas, atlīdzību par zaudējumu un dažādus citus maksājumus, kas tai radušies, piemērojot 1916. gada Antidempinga aktu, vai tādu darbību dēļ, ko veic, pamatojoties uz to, vai kas izriet no tā. 2. Atgūtos līdzekļus var saņemt, līdzko uzsākta 1916. gada Antidempinga aktā noteiktā darbība. 3. Atgūtos līdzekļus var saņemt no fiziskās vai juridiskās personas vai jebkuras citas iestādes, kas iesniegusi prasību saskaņā ar 1916. gada Antidempinga aktu, vai no jebkuras fiziskas vai juridiskas personas, kas saistīta ar minēto fizisko vai juridisko personu. Fiziskās vai juridiskās personas uzskata par saistītām, ja a) viena persona ir amatpersona vai valdes loceklis otras personas uzņēmumā un otra persona – pirmās personas uzņēmumā; b) šīs personas ir likumīgi atzīti darījumu partneri; c) viena no tām tieši vai netieši kontrolē otru; d) tās abas tieši vai netieši kontrolē trešā persona. 4. Neskarot citus pieejamos līdzekļus un saskaņā ar piemērojamiem tiesību aktiem atgūtos līdzekļus var iegūt no atbildētāja turēto aktīvu, tostarp Kopienā reģistrētas juridiskas personas akciju, aresta vai pārdošanas. 3. pants Šīs regulas 2. panta 1. punktā minētās personas ir a) jebkura fiziska persona, kura ir Kopienas rezidents; b) jebkura juridiska persona, kas ir reģistrēta Kopienā; c) jebkura fiziska vai juridiska persona, kas minēta Regulas (EEK) Nr. 4055/86 [4] 1. panta 2. punktā; d) jebkura cita fiziska persona, kura savā profesionālajā statusā darbojas Kopienā, tostarp teritoriālajos ūdeņos un gaisa telpā un jebkurā lidmašīnā vai uz jebkura kuģa, kās atrodas dalībvalsts jurisdikcijā vai kontrolē. Šā panta a) apakšpunkta vajadzībām "Kopienas rezidents" ir persona, kas 12 mēnešu laikā pirms dienas, kurā saskaņā ar šo regulu uzņemas saistības vai izmanto tiesības, vismaz sešus mēnešus ir uzturējusies Kopienā tiesību aktos noteiktajā kārtībā. 4. pants Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 15. decembrī Padomes vārdā — priekšsēdētājs A. Marzano [1] Ieviests ar virsrakstu "negodīga konkurence" 1916. gada Akta par valsts ienākumiem (Revenue Act) VIII sadaļā; šā akta VIII sadaļas kods Amerikas Savienoto Valstu Kodeksā (United States Code) ir 71-74 un to citē kā 15 U.S.C §72. [2] AB-2000-5 un AB-2000-6, 2000. gada 28. augusts. [3] Amerikas Savienotās Valstis – 1916. gada Antidempinga akts, Šķīrējtiesas ziņojums (WT/DS/136/R, 2000. gada 31. marts). [4] OV L 378, 31.12.1986., 1. lpp.; Regulā jaunākie grozījumi izdarīti ar Regulu (EEK) Nr. 3573/90 (OV L 353, 17.12.1990., 16. lpp.). --------------------------------------------------